Suositus: NEUVOSTON PÄÄTÖS belgialaisen kaupungin nimeämisestä Euroopan kulttuuripääkaupungiksi 2015 /* KOM/2010/0566 lopull */





[pic] | EUROOPAN KOMISSIO | Bryssel 18.10.2010 KOM(2010) 566 lopullinen Suositus: NEUVOSTON PÄÄTÖS belgialaisen kaupungin nimeämisestä Euroopan kulttuuripääkaupungiksi 2015 PERUSTELUT Euroopan kulttuuripääkaupunki -tapahtumaa koskevasta yhteisön toiminnasta vuosina 2007–2019 24. lokakuuta 2006 tehdyssä Euroopan parlamentin ja neuvoston päätöksessä N:o 1622/2006/EY[1] vahvistetaan menettely, jolla Euroopan kulttuuripääkaupungit nimetään. Päätöksen 2 artiklan mukaisesti vuodesta 2009 lähtien nimetään kulttuuripääkaupungiksi kaksi kaupunkia kahdesta eri jäsenvaltiosta noudattaen päätöksen liitteessä olevaa kronologista järjestystä. Belgialla ja Tšekillä on oikeus järjestää tapahtuma vuonna 2015. Vuodesta 2015 alkaen Euroopan kulttuuripääkaupunkien nimeäminen tapahtuu seuraavan menettelyn mukaisesti. Kyseiset jäsenvaltiot julkaisevat hakemuspyynnön viimeistään kuusi vuotta ennen tapahtuman suunniteltua alkua. Viimeistään viisi vuotta ennen tapahtumaa kolmestatoista kulttuurialan riippumattomasta asiantuntijasta koostuva valintalautakunta kutsutaan kokoon esivalintakokousta varten. Valintalautakunta arvioi hakemukset päätöksen N:o 1622/2006/EY 4 artiklassa vahvistettujen perusteiden mukaisesti ja sopii hakemuksen täydentämisen jälkeen lisätarkasteluun pääsevien ehdokaskaupunkien esivalintaluettelosta. Kumpikin kyseisistä jäsenvaltioista kutsuu lopullista valintaa varten kokoon valintalautakunnan yhdeksän kuukauden kuluttua esivalintakokouksesta. Valintalautakunta arvioi esivalinnan läpäisseet kaupungit kattavasti tätä toimintaa varten vahvistettujen perusteiden pohjalta ja suosittelee tämän jälkeen yhtä kaupunkia valittavaksi kummastakin kyseeseen tulevasta jäsenvaltiosta. Näiden suositusten pohjalta kumpikin jäsenvaltio nimeää yhden kaupungin Euroopan kulttuuripääkaupungiksi ja ilmoittaa sen Euroopan parlamentille, neuvostolle, komissiolle ja alueiden komitealle viimeistään neljä vuotta ennen tapahtuman suunniteltua alkua. Euroopan parlamentti voi antaa komissiolle lausunnon kolmen kuukauden kuluessa siitä, kun nimeämisestä on ilmoitettu. Neuvosto nimeää komission suosituksesta asianomaiset kaupungit virallisesti Euroopan kulttuuripääkaupungeiksi siksi vuodeksi, joksi niitä on esitetty. Mons on hakenut Euroopan kulttuuripääkaupungiksi ainoana kaupunkina Belgiasta. Valintamenettelyn lopussa valintalautakunta totesi, että kaupungin hakemus täyttää tapahtuman tavoitteet ja edellytykset, jotka on asetettu päätöksen N:o 1622/2006/EY 4 artiklassa, sekä tapahtumalle asetetut laatuvaatimukset. Valintalautakunta suositteli helmikuussa 2010 antamassaan kertomuksessa, että Mons järjestää tapahtuman Belgiassa vuonna 2015. Belgia ilmoitti näistä nimeämisistä Euroopan parlamentille, neuvostolle, komissiolle ja alueiden komitealle vuoden 2009 loppuun mennessä. Euroopan parlamentti toimitti myönteisen lausuntonsa komissiolle heinäkuun alussa 2010. Tšekin tasavallassa valintamenettely saadaan päätökseen vuoden 2011 alussa. Edellisen perusteella komissio toimittaa päätöksen N:o 1622/2006/EY 9 artiklan 3 kohdan mukaisesti neuvostolle oheisen suosituksen, jonka mukaan Belgiasta nimetään Mons Euroopan kulttuuripääkaupungiksi vuodeksi 2015. Suositus: NEUVOSTON PÄÄTÖS belgialaisen kaupungin nimeämisestä Euroopan kulttuuripääkaupungiksi 2015 EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Euroopan kulttuuripääkaupunki -tapahtumaa koskevasta yhteisön toiminnasta vuosina 2007–2019 24 päivänä lokakuuta 2006 tehdyn Euroopan parlamentin ja neuvoston päätöksen N:o 1622/2006/EY[2] ja erityisesti sen 9 artiklan 3 kohdan, ottaa huomioon Euroopan komission suosituksen, ottaa huomioon valintalautakunnan helmikuussa 2010 antamat kertomukset, jotka koskevat Euroopan kulttuuripääkaupungin valintamenettelyä Belgiassa sekä katsoo seuraavaa: Päätöksen N:o 1622/2006/EY 4 artiklassa tarkoitetut perusteet täyttyvät kokonaisuudessaan, ON HYVÄKSYNYT TÄMÄN PÄÄTÖKSEN: 1 artikla Nimetään Belgiasta Mons Euroopan kulttuuripääkaupungiksi vuodeksi 2015. 2 artikla Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä . Tehty […]. Neuvoston puolesta Puheenjohtaja [1] EUVL L 304, 3.11.2006, s. 1. [2] EYVL L 304, 3.11.2006, s. 1.